# Аргир Манасиев

### от Уикипедия, свободната енциклопедия

Аргир Манасиев български революционер
Роден: | 1873 Сехово, днес Гърция
Починал: | 7 септември 1932 Горна Джумая, България

Аргир Наков Манасиев е революционер, деец на национално-освободителното движение в Македония и Одринско.

## [редактиране] Биография

Роден е през 1873 г. в с. Сехово, Гевгелийско. Завършва средното си образование в Солун, след което е учител в българските села Ново село и Негован, Солунско, както и в с. Смоквица, Гевгелийско.

Включва се във ВМОРО през 1894 г. и използва професията си като прикритие за революционната си дейност. В началото на 1901 г. е принуден да премине в нелегалност и до август 1901 г. е секретар в четата на Кръстьо Българията. От август 1901 до август 1905 г. е гевгелийски околийски войвода. По време на Илинденско-Преображенското въстание заедно със Сава Михайлов организира атентат над ж.п. мост край Гевгели.

През 1905 г. е делегат на Рилския конгрес на ВМОРО. От 1906 до 1908 г. живее в България. По време на Хуриета е учител в Гумендже, а през последвалата през 1909 г. криза в отношенията на дейците на ВМОРО и младотурците се включва в борбата срещу новите управници. По време на Балканските и Първата световна война е околийски управител в Македония.

След Първата световна война се заселва в Горна Джумая, където става секретар на Окръжната училищна инспекция. Включва се в т.нар. Спомагателна организация на ВМРО, имаща административни и съдебни функции в Пиринска Македония.

## [редактиране] Литература

- Аргир Манасиев, Македония в пламъци. Освободителните борби на македонските българи в спомени на дейци на ВМОРО, София 2003, с. 121-161

Взето от „http://bg.wikipedia.org../../../%D0%B0/%D1%80/%D0%B3/%D0%90%D1%80%D0%B3%D0%B8%D1%80_%D0%9C%D0%B0%D0%BD%D0%B0%D1%81%D0%B8%D0%B5%D0%B2_f300.html“.

Категории: ВМРО | Български революционери | Македонци

##### Views

- Статия
- Беседа
- Текуща версия

##### Търсене